# Retningslinjer for bruk av digitale løsninger ved gjennomføring av doktorgradsprøven

Retningslinjene er opprettet for å sikre god kvalitet, likebehandling og ivaretakelse av doktorgradskandidaten ved bruk av **digitale løsninger** ved gjennomføring av doktorgradsprøven. [Ph.d.-forskriften](https://lovdata.no/dokument/SF/forskrift/2018-12-05-1878#KAPITTEL_4) ligger til grunn for retningslinjene, og innholdet i forskriften gjengis ikke i retningslinjene. Retningslinjene gjelder for både ph.d. og dr.philos.

Fakultetene kan ha egne utfyllende retningslinjer for bruk av digitale løsninger og for gjennomføring av doktorgradsprøven.

Med doktorgradsprøve menes prøveforelesning, eller annen prøve over oppgitt emne, og offentlig forsvar (disputas).

*Gjennomføring:*

Doktorgradsprøven kan gjennomføres stedlig eller ved hjelp av digitale verktøy. Stedlige eller delvis digitale doktorgradsprøver anbefales, mens heldigitale doktorgradsprøver kan gjennomføres dersom det er til det beste for gjennomføringen. Fakultetet avgjør formen på gjennomføringen.

*Tilstedeværelse på campus ved bruk av digitale løsninger:*

Kandidat og internt medlem/administrator av komiteen skal normalt være fysisk til stede på campus ved gjennomføring av doktorgradsprøven med digitale løsninger. Dette gjør det enklere å ivareta kandidatens behov før, undre og etter doktorgradsprøven. Eksterne medlemmer av bedømmelseskomiteen oppfordres til å møte fysisk, men kan delta digitalt dersom det er vurdert som hensiktsmessig.

Hovedveileder oppfordres til å være fysisk til stede på disputasdagen.

*Rutiner/krav ved digital doktorgradsprøve*: En digital strømming av disputas må være offentlig tilgjengelig i tråd med forskriftene [§19-2](https://lovdata.no/forskrift/2018-12-05-1878/§19-2) (ph.d.) og [§11](https://lovdata.no/forskrift/2014-01-21-117/§11) (dr.philos), og gjøres kjent i kunngjøringen av doktorgradsprøven.

*Opptak og lagring av doktorgradsprøver:* Generelt anbefales det ikke å publisere opptak av disputasen i etterkant av doktorgradsprøven. Opptak av prøveforelesning kan publiseres dersom det er hensiktsmessig.

Normalt skal det ikke leveres opptak av prøveforelesning før selve doktorgradsprøven. Men dersom tilretteleggelse av prøveforelesning krever forhåndsopptak må opptaket leveres innenfor gitte antall dager til forberedelse (10 dager).

Dersom det er nødvendig å gjøre lyd- eller videoopptak av doktorgradsprøven og publisere det i etterkant av disputasen, må den som publiserer innholdet (NTNU eller kandidaten selv) ta ansvar for at dette gjøres i tråd med personvernforordningen (GDPR) og Åndsverkloven.[[1]](#footnote-2)

Retningslinjene er vedtatt av prorektor etter anbefaling fra prodekaner forskning xx.xx.2022.

1. Rutiner for [Samtykke ved foto-video-lyd](https://innsida.ntnu.no/wiki/-/wiki/Norsk/Samtykke+ved+foto+-+video+-+lyd) (wiki NTNU) [↑](#footnote-ref-2)